Id-Direttiva tal-Kunsill 95/68/KE
tat-22 ta’ Diċembru 1995
li temenda d-Direttiva 77/99/KEE dwar problemi tas-saħħa li jaffettwaw il-produzzjoni u t-tqegħid fuq is-suq ta’ ċerti prodotti tal-laħam u ċerti prodotti li joriġinaw mill-annimali
IL-KUNSILL TA’ L-UNJONI EWROPEA,
Wara li kkunsidra it-Trattat li jistabbilixxi l-Komunità Ewropea,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 19 tiegħu,
Wara li kkunsidra l-proposta mill-Kummissjoni,
Billi ċerti aspetti ta’ l-Annessi li jinsabu mad-Direttiva 77/99/KEE [1] għandhom jiġu adattati biex iqisu l-progress teknoloġiku fis-settur ta’ l-ipproċessar tal-laħam u biex il-ħtiġiet tekniċi jiġu aġġornati għall-prattika kurrenti;
Billi huwa għalhekk meħtieġ li jiġu emendati l-ħtiġiet li jirrelataw mal-kondizzjonijiet ġenerali għall-approvazzjoni ta’ stabbilimenti, il-kondizzjonijiet ġenerali ta’ l-iġjene applikabbli għall-postijiet, it-tagħmir u l-għodda, il-kondizzjonijiet speċjali ta’ iġjene għal stabbilimenti li jippreparaw prodotti tal-laħam, il-ħtiġiet għat-tgeżwir, l-imballaġġ, it-tikkettjar, il-marki tas-saħħa, il-ħażna u t-trasport tal-prodotti tal-laħam u dawk li għandhom x’jaqsmu mal-kondizzjonijiet speċjali għal ikliet preparati mill-laħam u għal xaħmijiet proċessati;
Billi, sa dak iż-żmien meta jkunu ttieħdu miżuri sabiex jiġi ssimplifikat testijiet eżistenti, huwa meħtieġ li jiġu adottati dispożizzjonijiet biex tiġi evitata l-applikazzjoni tad-diversi marki tas-saħħa fuq prodotti tal-laħam li jkun fihom prodotti oħra ta’ oriġini mill-annimali;
Billi l-emendi magħmula mill-Kunsill fid-Direttiva tal-Kunsill 64/433/KEE tas-26 ta’ Ġunju 1964 dwar problemi tas-saħħa li jolqtu il-kummerċ intra-Komunitarju fil-laħam frisk [2] inklużi mħażen żgħar tat-tkessiħ u d-Direttiva tal-Kunsill 88/657/KEE ta’ l-14 ta’ Diċembru 1988 li tistabbilixxi r-rekwiżiti għall-produzzjoni ta’, u l-kummerċ fi, kapuljat tal-laħam, laħam fi bċejjeċ ta’ anqas minn 100 gramma u preparazzjonijiet tal-laħam u d-Direttivi li jemendaw 64/533/KEE, 71/118/KEE u 72/462/KEE [3] jeħtieġu aġġustamenti sussegwenti għad-Direttiva 77/99/KEE; billi, sakemm isiru dawk il-proposti, għandhom jiġu adottati miżuri biex jiġu aġġustati l-Annessi li jinsabu mad-Direttiva 77/99/KEE għall-progress teknoloġiku,
ADOTTA DIN ID-DIRETTIVA:
L-Artikolu 1
L-Annessi li jinsabu mad-Direttiva 77/99/KE huma b’dan emendati kif ġej:
1) fl-Anness A, il-Kapitolu I, il-punt 2(e) għandu jiġi mibdul b’dan li ġej:
"(e) ventilazzjoni adegwata, u fejn meħtieġ, faċilitajiet tajbin ta’ estrazzjoni ta’ fwar u fwar ta’ l-ilma sabiex tiġi eliminata kemm jista’ jkun il-kondensjoni fuq l-uċuħ bħall-ħitan u s-soqfa jew il-kisi tas-soqfa;".
2. fl-Anness A, il-Kapitolu I, dan li ġej għandu jiżdied mal-punt 8:
"għad-diżinfettazzjoni ta’ l-apparat u l-kontenituri, irid jintuża ilma b’temperatura ta’ mhux anqas minn 82 °C, jew metodi oħra ta’ diżinfettazzjoni approvati mill-awtorità kompetenti;".
3) fl-Anness A, il-Kapitolu I, dan li ġej għandu jiżdied mal-punt 12:
"meta l-awtorità kompetenti ma tkunx meħtieġa li tkun preżenti l-ħin kollu, mekkaniżmu li jinqafel ta’ daqs suffiċjenti għall-ħażna ta’ l-apparat u l-materjali huwa biżżejjed;";
4) fl-Anness A, Kapitolu I, il-punt 15 għandu jiġi mibdul b’dan li ġej:
"15. faċilitajiet adegwati għat-tindif u diżinfettar ta’ mezzi ta’ trasport; ħlief jekk, bi ftehim ma’ l-awtorità kompetenti, ikunu jistgħu jintużaw faċilitajiet li ma jkunux jinstabu fl-istabbiliment;".
5) fl-Anness A, il-Kapitolu I, għandu jiżdied il-punt 16 li ġej:
"16. meta t-trattament użat ikun jeħtieġ in-nuqqas ta’ l-ilma għall-manifattura tal-prodotti, ċerti rekwiżiti ta’ dan il-Kapitolu, b’mod partikolari dawk stabbiliti fil-punti 2(a) u (g), jistgħu jiġu aġġustati. Jekk tintuża din id-deroga, il-proċessi tat-tindif u d-diżinfettar li ma jagħmlux użu mill-ilma jistgħu, bl-awtorizzazzjoni ta’ l-awtorità kompetenti, jiġu applikati fil-partijiet ta’ l-istabbiliment involut."
6) fl-Anness A, il-Kapitolu IIA, l-aħħar sentenza tal-punt 1 għandha tiġi mibdula b’dan li ġej:
"It-tindif u d-diżinfettar għandu jitwettaq bil-frekwenza u permezz ta’ proċessi li jkunu jaqblu mal-prinċipji mniżżla fl-Artikolu 7 tad-Direttiva."
7) fl-Anness A, il-Kapitolu II A, il-punt 5 għandu jiġi mibdul b’dan li ġej:
"5. Deterġenti, diżinfettanti u sustanzi simili għandhom jintużaw skond l-istruzzjonijiet tal-fabbrikanti b’tali mod li ma jkollhomx effett negattiv fuq il-makkinarju, l-apparat, il-materja prima u l-prodotti. L-użu tagħhom għandu jiġi segwit bi tlaħliħ kif imiss ta’ dawk l-istrumenti u l-apparat tax-xogħol b’ilma tajjeb għax-xorb ħlief skond l-istruzzjonijiet għall-użu ta’ dawk is-sustanzi dak it-tlaħliħ ma jkunx meħtieġ.
Il-prodotti għall-manutenzjoni u t-tindif għandhom jinżammu fil-kamra jew fil-faċilità msemmija fil-Kapitolu I(14) ta’ dan l-Anness."
8) (tirrigwarda biss it-test Ġermaniż) fl-Anness A, il-Kapitolu B, it-tieni subparagrafu tal-punt 2 għandu jaqra:
"… bearbeitet und behandelt";
9) fl-Anness B, il-Kapitolu III, il-punt 3 għandu jiġi mibdul b’dan li ġej:
"3. Il-preżenza ta’ prodotti li joriġinaw mill-annimali, minnbarra laħam kif definit fl-Artikolu 2(d) tad-Direttiva li jkunu jinsabu fi prodotti tal-laħam, hija awtorizzata biss jekk dawk il-prodotti jkunu jikkonformaw mar-rekwiżiti imniżżla fil-leġislazzjoni relevanti tal-Komunità."
10) fl-Anness B, il-Kapitolu V, it-tielet inċiż tal-punt 4 għandu jiġi mibdul b’dan li ġej:
"- għall-imballaġġ li mhuwiex maħsub għall-konsumatur finali, id-data tal-preparazzjoni jew kodifika li tista’ tiġi interpretata mid-destinatarju jew mill-awtorità kompetenti li tippermetti l-identifikazzjoni ta’ dik id-data."
11) fl-Anness B, il-Kapitolu VI għandu jiġi mibdul b’dan li ġej:
"IL-KAPITOLU VI MARKA TAS-SAĦĦA
1. Il-prodotti tal-laħam għandu jkollhom marka tas-saħħa. L-immarkar għandu jitwettaq matul jew minnufih wara l-manifattura fl-istabbiliment jew fiċ-ċentru fejn isir it-tgeżwir, f’post li jkun jidher ċar b’karattri li jinqraw u li ma jistgħux jiġu mħassra li jkun jintgħarfu faċilment. Il-marka tas-saħħa tista’ tiġi applikata direttament fuq il-prodott jew fuq it-tgeżwir tiegħu jekk il-prodott tal-laħam ikun imgeżwer individwalment, jew fuq tikketta mwaħħla mat-tgeżwir, skond il-punt 4(b). Madankollu, meta prodott tal-laħam ikun imgeżwer jew ippakkjat individwalment, ikun biżżejjed jekk il-marka tas-saħħa titqiegħed fuq l-imballaġġ.
2. Meta prodotti tal-laħam li jkollhom marka tas-saħħa skond il-punt 1 jiġu ippakkjati, il-marka tas-saħħa għandha tiġi applikata wkoll fuq l-imballaġġ.
3. B’deroga mill-punti 1 u 2, il-marka tas-saħħa fuq prodott tal-laħam mhijiex meħtieġa:
(a) meta l-marka tas-saħħa, b’konformità mal-punt 4, titqiegħed fuq il-wiċċ estern ta’ kull unità tal-bejgħ li jkunu jinsabu fiha;
(b) meta, għall-prodotti tal-laħam f’kunsinni maħsuba għal proċessar jew tgeżwir ulterjuri fi stabbiliment approvat:
- l-imsemmija kunsinni jkunu juru l-marka tas-saħħa ta’ l-istabbiliment li jikkunsinnhom f’post fejn tidher fuq il-wiċċ estern, flimkien ma’ indikazzjoni ċara tad-destinazzjoni maħsuba,
- l-istabbiliment destinatarju jżomm rekord tal-kwantitajiet, tat-tip u ta’ l-oriġini tal-prodotti tal-laħam riċevuti skond dan il-punt u jaħżen dawk ir-rekords għall-perjodu mniżżel fir-raba’ inċiż tat-tieni subparagrafu ta’ l-Artikolu 7(1) tad-Direttiva. Madankollu, il-prodotti tal-laħam f’pakketti kbar li huma maħsuba għall-bejgħ immedjat mingħajr aktar ipproċessar jew tgeżwir għandhom iġorru l-marka tas-saħħa skond il-punt 1, 2 jew 3(a);
(ċ) meta, għall-prodotti tal-laħam li ma jkunux imgeżwra jew ippakkeġġati iżda jinbiegħu bl-ingrossa mill-fabbrikant direttament lill-bejjiegħ bl-imnut:
- il-marka tas-saħħa, b’konformità mal-punt 1, tiġi applikata fuq il-kontenitur li jkun iġġorhom,
- il-manifattur iżomm rekord tal-kwantitajiet, tip u oriġini tal-prodotti tal-laħam riċevuti skond dan il-punt u l-isem tad-destinatarju u jaħżen dak ir-rekord għall-perjodu mniżżel fir-raba’ inċiż tat-tieni subparagrafu ta’ l-Artikolu 7(1) tad-Direttiva.
4. (a) Il-marka tas-saħħa għandu jkun fiha d-dettalji li ġejjin ġewwa dintorn ovali:
(i) jew:
- fuq: l-attar jew ittri inizjali tal-pajjiż li jikkunsinna f’ittri kbar stampati, jiġifieri B - DK - D - EL - E - F - IRL - I - L - NL - AT - P - FI - S - UK, segwiti bin-numru ta’ approvazzjoni ta’ l-istabbiliment jew, taċ-ċentru li jerġa’ jgeżwirhom, skond id-Deċiżjoni Nru 94/837/KE, fejn meħtieġ akkumpanjati b’numru kodiċi li juri t-tip tal-prodott li għalih ikun approvat l-istabbiliment,
- taħt: wieħed mis-settijiet ta’ inizzjali li ġejjin: CEE - EØF - EWG - EOK - ETY - KE - EEG;
(ii) jew:
- fuq: l-isem tal-pajjiż kunsinnatarju f’ittri kbar,
- fin-nofs: in-numru ta’ approvazzjoni ta’ l-istabbiliment jew taċ-ċentru tat-tgeżwir mill-ġdid, skond id-Deċiżjoni 94/837/KE, fejn meħtieġ akkumpanjat b’numru kodiċi li juri t-tip ta’ prodott li għalih ikun approvat l-istabbiliment:
- taħt: wieħed mis-settijiet ta’ inizzjali li ġejjin: CEE - EØF - EWG - EOK - ETY - KEE - EEG;
(b) il-marka tas-saħħa tista’ tiġi applikata direttament fuq il-prodott b’mezzi awtorizzati jew tiġi stampata minn qabel fuq it-tgeżwir jew l-imballaġġ, jew ma’ tikketta mwaħħla mal-prodott, it-tgeżwir tiegħu jew l-imballaġġ. Meta tiġi mwaħħla mat-tgeżwir, it-timbru għandu jiġi meqrud meta jinfetaħ it-tgeżwir. Jekk ma jiġix meqrud it-timbru dan jista’ jiġi tollerat biss meta t-tgeżwir jiġi meqrud mal-ftuħ tiegħu. Fil-każ ta’ prodotti f’kontenituri ssiġillati ermetikament, it-timbru għandu jiġi applikat b’mod li ma jitħassarx jew fuq l-għatu jew fuq il-bott;
(ċ) il-marka tas-saħħa tista’ wkoll tkun tikkonsisti fi pjanċa li ma tistgħax titneħħa ta’ materjal reżistenti, li tikkonforma mar-rekwiżiti kolla ta’ l-iġjene u li jkun fiha t-tagħrif kollu elenkat fil-punt (a).
5. Meta prodott tal-laħam ikun fih prodotti oħra ta’ l-ikel li joriġinaw mill-annimali bħal prodotti tal-ħut, prodotti tal-ħalib jew prodotti mill-bajd, għandha tiġi applikata marka tas-saħħa waħda biss."
12) fl-Anness B, il-Kapitolu VII, il-punt 1 għandu jiġi mibdul b’dan li ġej:
"1. Il-prodotti tal-laħam għandhom jiġu maħżuna fil-kmamar li għalihom jipprovdi l-Anness B, il-Kapitolu I, il-punt 1(a).
Madankollu, il-prodotti ta-laħam jistgħu wkoll jinħażnu barra l-kmamar li għalihom jipprovdi dak il-punt taħt il-kondizzjonijiet li ġejjin:
(a) il-prodotti tal-laħam li ma jistgħux jiġu maħżuna f’temperaturi ambjentali jistgħu jinħażnu f’impjant imkessaħ ta’ ħażna kif imsemmi fl-Artikolu 3(A)(8) tad-Direttiva jew f’impjant imkessaħ ta’ ħażna skond id-Direttivi relevanti l-oħra;
(b) Il-prodotti tal-laħam li jistgħu jinżammu f’temperaturi ambjentali jistgħu jinżammu f’imħażen ta’ kostruzzjoni solida, li jkun jistgħu jitnaddfu u jiġu diżinfettati faċilment, u li huma approvati mill-awtorità kompetenti."
13) Fl-Anness B, il-Kapitolu VII, dan li ġej għandu jiżdied:
"5. Id-dokument kummerċjali li għalih issir referenza fl-Artikolu 3 A(9)(b)(i) tad-Direttiva għandu jakkumpanja l-prodotti tal-laħam matul l-ewwel stadju tat-tqegħid fis-suq.
Għat-trasport u tqegħid fis-suq fi stadji sussegwenti, il-prodotti għandhom ikunu akkumpanjati b’dokument kummerċjali li jkun juri n-numru ta’ approvazzjoni ta’ l-istabbiliment kunsinnatarju li jidentifika l-awtorità kompetenti responsabbli għall-kontroll"
14) fl-Anness B, il-Kapitolu VIII, il-punt B għandu jiġi mibdul b’dan li ġej:
"B. L-operatur jew l-amministratur ta’ stabbiliment li jimmanifattura l-prodotti tal-laħam f’kontenituri ssiġġillati ermetikament għandu jivverifika permezz tat-teħid ta’ kampjuni li:
1) jiġi applikat trattament bis-sħana fuq prodotti maħsuba biex jinħażnu f’temperatura ambjentali li jkun kapaċi jeqred jew jġib inattivi mikrobi patoġeniċi u l-ispori ta’ mikro-organiżmi patoġeniċi. Għandu jinżamm reġistru ta’ parametri tal-manifattura bħall-ħin tat-tisħin, it-temperatura, il-mili, id-daqs tal-kontenituri, eċċ.
L-apparat għat-trattament tas-sħana għandu jkun armat b’mekkaniżmi ta’ kontroll li jagħmluha possibbli li jiġi verifikat li l-kontenituri jkunu għaddew minn trattament effettiv tas-sħana;
2) il-materjal użat għall-kontenituri jkun jikkonforma mar-rekwiżiti tal-Komunità li għandhom x’jaqsmu ma’ materjali maħsuba li jiġu f’kuntatt ma’ l-oġġetti ta’ l-ikel;
3) il-kontrolli dwar l-output ta’ kuljum jitwettqu f’intervalli stabbiliti bil-quddiem, sabiex tiġi żgurata l-effikaċja ta’ l-issiġillar. Għal dawn il-finijiet, għandu jkun disponibbli l-apparat addattat sabiex jiġu eżaminati t-taqsimiet perpendikolari u l-ġonot tal-kontenituri ssiġillati;
4) kontrolli addizzjonali permezz ta’ teħid ta’ kampjuni jitwettqu mill-manifattur sabiex jiġi żgurat li:
(a) il-prodotti sterilizzati jkunu għaddew minn trattament effettiv, permezz ta’:
- testijiet ta’ inkubazzjoni. L-inkubazzjoni għandha titwettaq ta’ l-anqas f’37 °C għal sebat ijiem jew ta’ l-anqas f’35 °C għal 10t ijiem, jew xi kombinazzjoni oħra ta’ ħin/temperatura li tkun magħrufa bħala ekwivalenti mill-awtorità kompetenti,
- eżami mikrobijoloġiku tal-kontenut u l-kontenituri fil-laboratorju ta’ l-istabbiliment jew xi laboratorju approvat ieħor;
(b) prodotti pastorizzati f’kontenutri issiġillati ermetikament jissodisfaw il-kriterji magħrufa mill-awtorità kompetenti,
5) il-kontrolli meħtieġa jitwettqu sabiex jiġi żgurat li l-ilma li jkessaħ ikun fih livell ta’ fdalijiet ta’ klorina wara l-użu. L-Istati Membri jistgħu, madankollu, jagħtu deroga minn dan ir-rekwiżit jekk l-ilma jkun konformi mar-rekwiżiti tad-Direttiva 80/778/KEE."
15) fl-Anness B, il-Kapitolu IX, il-punt 2(a) għandu jiġi mibdul b’dan li ġej:
"2. (a) Il-prodott tal-laħam li jkun fih ikel preparat għandu, minnufih wara li jkun ġie msajjar:
(i) jew jitħallat ma’ l-ingredjenti l-oħra kemm jista’ jkun malajr, f’dak il-każ il-ħin li matulu it-temperatura tal-prodotti tal-laħam tkun bejn 10 °C u 60 °C għandu jinżamm għall-massimu ta’ sagħtejn;
(ii) jew jiġi refriġerat għal 10 °C jew anqas qabel ma jitħallat ma’ l-ingredjenti l-oħra.
Meta jiġu applikati xi metodi oħra ta’ preparazzjoni, dawn għandhom ikunu approvat mill-awtorità kompetenti, li għandha hekk tinforma lill-Kummissjoni."
16) fl-Anness Ċ, il-Kapitolu II, il-punt 2(a) għandu jiġi mibdul b’dan li ġej:
"(a) maħżen tat-tkessiħ, kemm-il darba l-materja prima ma tiġix miġbura u proċessata fil-limiti ta’ żmien imniżżla f’B(3)(b) u B(3)(ċ);";
17) fl-Anness Ċ, il-Kapitolu IIB, il-kliem "għall-produzzjoni ta’ materja prima" għandhom jitħassru fil-punt 7;
18) fl-Anness Ċ, il-Kapitolu II, il-punt 8 għandu jiġi mibdul b’dan li ġej:
"8. Grass proċessat ta’ l-annimali, skond it-tip, għandu jilħaq l-istandards li ġejjin:
| Frat | Majjali | Grass ieħor ta' l-annimali |
Xaħam tad-dam li jittiekel | Xaħam tad-dam għar-raffinar | Grass tal-majjal li jittiekel | Xaħam u grass ieħor tal-majjal għar-raffinar | Li jittiekel | Għar-raffinar |
Premier jus [4] | Oħrajn | Xaħam [5] | Grass ieħor |
FFA (m/m % aċidu oleic) massimu Peroxixe massimu | 0,75 4 meq/kg | 1,25 4 meq/kg | 3,0 6 meq/kg | 0,75 4 meq/kg | 1,25 6 meq/kg | 2,0 6 meq/kg | 1,25 4 meq/kg | 3,0 10 meq/kg |
Umdità u impuritajiet | mass 0,5 % |
Riħa, togħma, kulur | normali" |
L-Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa għall-konformità ma’ din id-Direttiva qabel l-1 ta’ Ottubru 1996. Għandhom minnufih javżaw b’dan lill-Kummissjoni.
Meta l-Istati Membri jadottaw dawn id-dispożizzjonijiet, dawn għandhom jinkludu referenza għal din id-Direttiva jew għandhom ikunu akkumpanjati b’din ir-referenza fl-okkażjoni tal-pubblikazzjoni uffiċjali tagħhom. Il-metodi ta’ kif għandha ssir ir-referenza għandhom ikunu stabbbiliti mill-Istati Membri.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-kamp kopert minn din id-Direttiva.
L-Artikolu 3
Din id-Direttiva għandha tidħol fis-seħħ fl-20 jum wara dak tal-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 4
Din id-Direttiva hija indirizzata lill-Istati Membri.
Magħmula fi Brussel, fit-22 ta’ Diċembru 1995.